小米科技

全名北京小米科技有限責任公司，係中國北京一間科技產品開發公司，2010年成立。佢靠賣智能電話起家，跟住發展出唔同種類嘅智能家庭電器。創辦人、董事長兼行政總裁係。2018年7月9號，佢嘅母公司小米集團喺香港交易所上市，係自1989年12月香港聯合交易所修例唔再考慮上市以來，頭一隻以「唔同投票權架構」形式上市嘅新股。

簡介 
2010年4月，小米喺北京創立，並且喺2011年8月發布小米手機，進軍手機市場。之後，佢地除咗智能手機，仲推出咗小米手環、小米電視、小米空氣淨化器等唔同嘅智能化消費電子產品。

小米直接控股或間接控制嘅生態鏈企業多達近400家，產業覆蓋智能硬件、生活消費用品、教育、遊戲、社交網絡、文化娛樂、醫療健康、汽車交通、金融等多個領域。

小米自2019年起，多次獲列入唔同全球公司排名榜，佔有一定位置，包括《福布斯》、《財富》、BrandZ全球最具價值品牌百強，以及「中國互聯網企業100強」等。

爭議事件

電視強制開機廣告 
2021年3月，有一啲媒體報導，小米嘅智能電視每次開機前都強制播放 30 秒廣告，擔心以後係咪所有智能家電都要播廣告。報道又提及，有唔少其他中國大陸嘅智能電視品牌都有咁做。而且，銷售嗰陣，消費者都無被告知。有評論認為，小米呢種做法係將自己嘅快樂建立係人哋身上，亦對小朋友有負面影響，因為每次佢哋睇到呢啲廣告就話要買嘢。有人向小米嘅客戶服務部門溝通，但係小米就話冇得取消。而廣州亦有市民投訴，佢準備起訴小米公司。

手機內置協助中共嘅政治審查功能 
喺2021年9月，立陶宛國防部屬下國家網絡安全中心發表報告，確定小米嘅手機具有內建審查功能，得以偵測一啲同中共立場相反同埋宣揚民主價值嘅用語。雖然呢個功能喺歐盟地區已經被關閉，但亦可以隨時遠端開啟。之後，立陶宛政府嘅國防部建議使用者抌咗小米嘅手機，而消費者亦要避免購買。不過，小米就否認說法。

去到2022年1月，台灣 NCC 亦證實，喺台灣販賣嘅小米手機，會偵測特定詞彙，包含「自由西藏」、「臺灣獨立」等關於香港、台灣嘅政治相關字眼，之後將資料發送返去自己嘅伺服器，而且仲唔可以畀使用者自己設定。

類:香港上市工業公司
類:中國廠商
類:電子公司
類:中國民營企業
類:北京公司